| Juni 2024 |
| --- |
|  |
| IdrætsudviklingNyropsgade 31602 København VEAN-nummer5798009780393 |

| IdrætsudviklingKultur- og Fritidsforvaltningen |
| --- |
|  |

# Retningslinjer for Kontingentstøtteordningen

## 1. MÅLGRUPPE

Kontingentstøtteordningens målgruppe er børn og unge i alderen 3 - 17 år fra økonomisk trængte familier samt børn og unge med flygtningestatus bosat i Københavns Kommune. Se vejledning til, hvilke børn og unge der kan søges støtte til [her](https://www.kk.dk/sites/default/files/2024-01/Vejledning%20til%20dialog%20med%20familier%20om%20kontingentst%C3%B8tte.pdf).

## 2. HVILKE AKTIVITETER KAN MAN FÅ STØTTE TIL

Der kan gives støtte til aktiviteter i:

* [Godkendte folkeoplysende foreninger i Københavns Kommune med aktiviteter til børn og unge](https://www.kk.dk/brug-byen/foreninger-og-fritidsliv/foreninger-og-aftenskoler-i-koebenhavn) (herunder godkendte aftenskoler i Københavns Kommune, der benytter visitkortmodellen)
* [Kulturtilbud med aktiviteter for børn og unge i Kultur- og Fritidsforvaltningens institutioner](https://www.kk.dk/brug-byen/boern-i-byen/kulturhuse-for-boern-og-unge)

I særlige tilfælde kan der bevilges støtte til folkeoplysende foreninger uden for Københavns Kommune, såfremt barnets/den unges aktivitetsønsker ikke kan imødekommes inden for kommunegrænsen. I så fald skal ansøger indsende supplerende oplysninger om bl.a. barnets adresse og tilknytning til foreningen.

## 3. HVEM KAN SØGE

Det er kun foreningerne og kulturtilbuddene selv samt [FritidsGuiderne KBH](https://fritidsguiderne.kk.dk/), der kan søge om kontingentstøtte på vegne af et barn eller en ung.

Forældre, sagsbehandlere m.v. kan ikke søge direkte, men skal kontakte foreningen eller kulturtilbuddet, hvor barnet/den unge ønsker at gå.

## 4. HVOR MEGET KAN SØGES

Der kan maksimalt søges 1.000 kr. årligt pr. barn/ung til kontingentet. Hvis det samlede årlige kontingent overstiger dette beløb, må de kontingentstøttede familier bidrage med egenbetaling, eller der kan søges supplerende tilskud i andre puljer. Dog skal ansøger være opmærksom på, at der ikke kan gives støtte til *det samme* tilskud i flere forskellige puljer, så støtten bliver dobbeltfinansieret. Kultur- og Fritidsforvaltningen foretager stikprøvekontrol i forhold til dette.

Der er mulighed for, at barnet/den unge kan få støtte i to eller flere foreninger eller kulturtilbud samtidig, så længe støtten ikke overstiger den maksimale ramme.

Der kan udelukkende søges støtte til kontinuerlige aktiviteter med minimum 6 sammenhængende aktivitetsgange. Der kan således ikke søges til enkeltstående events.

Foruden tilskud til kontingentstøtte er det muligt at søge tilskud til udstyr og stævnedeltagelse. Der kan maksimalt søges 500 kr. årligt pr. barn/ung. Der kan ansøges om støtte til udstyr og stævnedeltagelse uden, at der ansøges om støtte til kontingent til barnet/den unge. Dog skal ansøgning om udstyr og stævnedeltagelse være tilknyttet kontinuerlige aktiviteter i en forening eller et kulturtilbud. Der gives ikke stævnestøtte til enkeltstående aktiviteter, medmindre barnet/den unge allerede er indmeldt i foreningen/kulturtilbuddet eller er på vej til at blive det. Ligeledes kan udstyrsstøtte kun søges til børn/unge, der allerede er eller er på vej til at blive indmeldt i foreningen/kulturtilbuddet.

Det udstyr, der søges støtte til, skal være nødvendigt for at kunne deltage i aktiviteten, fx fodboldstøvler eller en kampdragt (dvs. ikke almindeligt træningstøj).

## *Mulighed for dispensation ift. maksimumbeløbene*

Såfremt barnet/den unge allerede har fået den maksimale støtte til enten kontingent og/eller udstyr/stævnedeltagelse i en forening eller et kulturtilbud, men stopper og ønsker at få støtte til at starte til en aktivitet i en anden forening/kulturtilbud, er der mulighed for at tildele støtte til barnet på ny. I de tilfælde vil Kultur- og Fritidsforvaltningen hos den første forening/kulturtilbud søge en bekræftelse af, at barnet/den unge er stoppet. Barnet/den unge kan dog max tildeles kontingentstøtte 2 gange årligt.

Der kan ikke gives fuld støtte til, at barnet/den unge kan være aktivt i flere foreninger/kulturtilbud på samme tid, medmindre beløbene samlet set holder sig inden for det samlede maksimumbeløb.

# 5. ANSØGNINGSPROCEDURE

* Ansøgning sendes via kontingentstøtteordningens hjemmeside: [Økonomisk støtte til kontingent og udstyr i fritidslivet | Københavns Kommunes hjemmeside (kk.dk)](https://www.kk.dk/kontingent)
* Der skal indsendes én ansøgning pr. barn/ung. I tilfælde af, at man vil søge for minimum 10 børn/unge ad gangen, er der mulighed for at indsende en samlet ansøgning i et separat ansøgningsskema, som skal rekvireres ved at skrive til kontingentstoette@kk.dk.
* Støtten skal søges ved et aktuelt og konkret behov, fx ved sæsonopstart eller når familien opkræves betalingen i foreningen. Der kan således ikke søges på forhånd.
* Ved ansøgning om støtte skal alle felter udfyldes - herunder barnets navn, fødselsdato, adresse, telefonnummer til forældre eller værge samt årsag til familiens støttebehov.

Der er løbende ansøgningsfrist. Kultur- og Fritidsforvaltningen behandler ansøgningen inden for 14 dage.

Puljen er opdelt i to årlige rater, hvor 60 % er allokeret til 1. halvår og 40 % til 2. halvår (fra 1. januar 2025).

## 6. UDBETALING

Midlerne udbetales direkte til foreningen eller kulturtilbuddet inden for 30 dage efter tilsagn. Det er op til foreningerne/kulturtilbuddene selv at beslutte, om familierne til de involverede børn/unge skal lægge ud for støtten, hvorefter den tilbagebetales, når støtten bevilges, eller om der søges støtte umiddelbart forud for kontingentbetaling.

## 7. VILKÅR FOR ANSØGNING

Der må maksimalt være 30 % af foreningens/kulturtilbuddets børne- og ungemedlemmer (0-18 år), der modtager kontingentstøtte. Der kan i særlige tilfælde gives dispensation i forhold til denne grænse. Foreningen/kulturtilbuddet skal i så fald henvende sig til Kultur- og Fritidsforvaltningen, som vil vurdere den enkelte sag.

Foreningen/kulturtilbuddet forpligter sig på at orientere Kultur- og Fritidsforvaltningen, hvis barnet/den unge stopper i foreningen/kulturtilbuddet.

Barnet/den unge skal være aktivt i foreningen/kulturtilbuddet minimum tre sammenhængende aktivitetsgange, for at foreningen/kulturtilbuddet kan beholde det bevilgede beløb.

Foreningen/kulturtilbuddet skal overfor Kultur- og Fritidsforvaltningen kunne fremvise dokumentation for, at barnet/den unge er indskrevet som medlem i foreningen eller deltager i kulturtilbuddet samt dokumentation for udgifter til udstyr eller stævndeltagelse.

Der vil blive foretaget stikprøvekontrol.

Foreninger kan få almindeligt medlemstilskud for børnemedlemmer, der får kontingentstøtte i henhold til [Retningslinjer for støtte til Folkeoplysning i København.](https://www.kk.dk/sites/default/files/2021-07/retningslinjer_for_stoette_til_folkeoplysning_i_koebenhavn_pr._1.6.21.pdf)

### ***Årsopgørelse***

Foreninger og kulturtilbud skal årligt aflægge regnskab for den tildelte støtte i året før. For foreninger skal regnskabet fremgå selvstændigt af det årlige regnskab vedr. medlems- og lokaletilskud, som indsendes til Kultur- og Fritidsforvaltningen senest d. 1. maj hvert år.

Kulturtilbud i Kultur- og Fritidsforvaltningens institutioner vil modtage en skabelon til udfyldelse i starten af hvert kalenderår.

Af regnskabet vedr. kontingentstøttemidlerne skal det fremgå, om nogle af de tildelte midler ikke er anvendt og skal tilbagebetales.

Såfremt barnet/den unge har været aktivt færre end tre sammenhængende aktivitetsgange, tilbagebetales kontingentstøtten. Ligeledes skal ubrugte midler, der er bevilget til udstyr og stævnedeltagelse, tilbagebetales til Kultur- og Fritidsforvaltningen i forbindelse med regnskabsaflæggelsen.

Alle udbetalte midler for året skal tilbagebetales, hvis en forening ikke har indsendt den årlige opgørelse over anvendelsen af midlerne efter to fremsendte rykkere, som foreningen ikke har reageret på inden for 14 dage.

## 8. TRO OG LOVE OG VIDEREGIVELSE AF OPLYSNINGER

Ansøger skal med ansøgningen på tro og love tilkendegive, at der forinden ansøgning har været en dialog med familien, og at det på den baggrund vurderes, at familien er økonomisk trængt og ikke har råd til at betale det fulde kontingent. Ved ansøgning om tilskud til udstyr/stævnedeltagelse skal foreningen/kulturtilbuddet endvidere på tro og love tilkendegive, at midlerne bliver anvendt efter hensigten, og at ubrugte midler tilbagebetales til Kultur- og Fritidsforvaltningen.

Ligeledes skal man ved ansøgning tilkendegive, at man har informeret barnets/den unges familie om, at man søger støtten i barnets navn, og at man videregiver familiens oplysninger (barnets/den unges navn, fødselsdato og adresse og forældres/værges telefonnummer) til Kultur- og Fritidsforvaltningen.

## 9. KONTINUERLIG STØTTE

Et barn eller en ung kan modtage kontingentstøtte, så længe familiens økonomiske situation fortsat er trængt, barnet/den unge er under 18 år og er bosat i Københavns Kommune. Dette forudsætter, at foreningerne/kulturtilbuddene forud for genansøgning på ny har talt med familierne om deres nuværende økonomiske situation og bopælskommune, og på den baggrund har vurderet, at der fortsat er behov for støtten. Herefter kan der genansøges.

## 10. FRITIDSGUIDNING

Hvis barnet/den unge ønsker at gå til noget, men familien ikke har kendskab til en konkret forening eller et kulturtilbud, kan man få hjælp af FritidsGuiderne KBH.

Ligeledes kan det kontingentstøttede barn/den kontingentstøttede unge blive fulgt afsted til aktiviteten de første gange af en frivillig FritidsGuide, såfremt der er behov for det. [Find kontaktoplysninger og læs mere om FritidsGuiderne.](https://fritidsguiderne.kk.dk/)

*Revideret juni 2024*